Zuma: ‘Ons moet saam ŉ oplossing vind’Jacob Zuma. Foto: Flickr/GovernmentZA Rolspelers, onder wie visekanseliers, studenteverteenwoordigers en regeringsamptenare, het by die Emperor’s Palace bymekaargekom vir die imbizo. Zuma het tydens die opening van die imbizo gesê onderwys is ŉ maatskaplike kwessie en die regering kan nie alleen ŉ oplossing vind nie. “Universiteite kan ook nie alleen ŉ oplossing vind nie. Ons moet saamwerk vir die toekoms as land en nasie. Onderwys is die topprioriteit in ons land. Dit is ŉ kragtige wapen tot ons beskikking om ons land ten goede te verander. Dit is ŉ kragtige wapen om vaardighede te skep wat ons sal help om sosio-ekonomiese transformasie en voorspoed teweeg te bring.” Volgens Zuma is Suid-Afrika se universiteite van die mees gerespekteerde ter wêreld. “Ons loop die risiko om ŉ hele akademiese jaar te verloor indien ouers, studente universiteitsbestuur en alle rolspelers nie nou optree nie. Dit is hoekom hierdie saamtrek so belangrik is. Die keuses wat ons vandag hier maak, die posisies wat ons onderskryf en die leierskap wat ons verskaf, het die potensiaal om ons hoër onderwysstelsel te maak of te breek,” het Zuma gesê. Volgens hom ontvang nege miljoen leerders gratis basiese onderwys. “Universiteite is die enigste wetlike instansies wat klasgeld kan bepaal en die regering het voorgestel dat klasgeld vir die 2017 akademiese jaar nie met meer as 8% verhoog word nie. Die regering het hom ook daartoe verbind om die styging in klasgeld volgende jaar te betaal vir arm studente – dié met ŉ huishoudelik inkomste van minder as R600 000 per jaar.” Zuma het gesê ŉ geskatte 75% van studente sal hierdeur gedek word. “ŉ Bykomende R2,5 miljard word benodig om die ingryping te finansier. Dit is korttermynstrategieë sodat daar onmiddellik gereageer kan word terwyl daar na blywende oplossings gesoek word.” Zuma het gesê die kommissie van ondersoek na hoër onderwys en die ministeriële taakspan wat deur Blade Nzimande, minister van hoër onderwys, aangestel is, moet toegelaat word om hul werk af te handel. “Ons stem nie saam met diegene wat sê universiteite moet gesluit word terwyl ons oplossings soek nie. Ons stem nie saam met dié wat sê die toekoms van ons jeug en land moet op ys geplaas word nie. Ons stem ook nie saam dat universiteitsinfrastruktuur vernietig moet word om ŉ boodskap aan die regering te stuur dat onderwys in die land te duur is nie.” Zuma het gesê die vernietiging van universiteitseiendom is ŉ skokkende kriminele aktiwiteit. “Ons het die polisie opdrag gegee om diegene wat studente se griewe misbruik om ernstige misdade op kampusse te pleeg in hegtenis te neem.” Zuma het gesê die situasie wat tans op kampusse oor die land gesien word, het die potensiaal om die land se universiteite te vernietig. “Ons het die mag om dit te verander deur saam te werk. Kom ons neem Suid-Afrika saam vorentoe.”